**Ψηφιακές υπηρεσίες Ηλεκτρονικής Υπεύθυνης Δήλωσης και Εξουσιοδότησης**

Με τα άρθρα 24 έως 28 της από 20/3/2020 Πράξης Νομοθετικού Περιεχομένου (ΦΕΚ 68/Α) προβλέπεται η δυνατότητα υποβολής με ηλεκτρονικό τρόπο και της αίτησης, της υπεύθυνης δήλωσης και της εξουσιοδότησης **στην Ενιαία Ψηφιακή Πύλη της Δημόσιας Διοίκησης (ΕΨΠ –** [**www.gov.gr**](http://www.gov.gr)).

Δικαίωμα χρήσης της ΕΨΠ έχει κάθε φυσικό πρόσωπο που ενεργεί για τον εαυτό του ατομικά ή με την ιδιότητα νόμιμου εκπροσώπου νομικού προσώπου (χρήστης), ή με οποιαδήποτε άλλη ιδιότητα εκπροσώπησης ή αντιπροσώπευσης τρίτου προσώπου που θα ορίζεται από το χρήστη ρητά στο σώμα του εγγράφου.

Για την πρόσβαση στις υπηρεσίες της ΕΨΠ ([**www.gov.gr**](http://www.gov.gr)**)** ο χρήστης προηγουμένως αυθεντικοποιείται με τη χρήση των κωδικών – διαπιστευτηρίων της Γενικής Γραμματείας Πληροφοριακών Συστημάτων Δημόσιας Διοίκησης του ΥΨηΔ (TAXISNET).

**Έκδοση Ηλεκτρονικής Υπεύθυνης Δήλωσης (e-dilosi).**

Μετά την ολοκλήρωση της αυθεντικοποίησης ο χρήστης μπορεί να συντάξει υπεύθυνη δήλωση κατόπιν επιλογής μεταξύ προσυμπληρωμένων προτύπων ή του γενικού προτύπου με ελεύθερο κείμενο ([**www.gov.gr**](http://www.gov.gr)).

Κατόπιν της διαδικασίας συναίνεσης/αποδοχής του περιεχομένου της δήλωσης από το χρήστη, ολοκληρώνεται η έκδοση της ηλεκτρονικής υπεύθυνης δήλωσης, η οποία πλέον φέρει έναν μοναδικό αναγνωριστικό αριθμό επαλήθευσης, καθώς και την ηλεκτρονική σφραγίδα του ΥΨηΔ. **Η αναγραφόμενη στην ηλεκτρονική σφραγίδα του Υπουργείου Ψηφιακής Διακυβέρνησης ημερομηνία αντιστοιχεί και λογίζεται ως ημερομηνία έκδοσης της ηλεκτρονικής υπεύθυνης δήλωσης.** Με αυτόν τον τρόπο, ηλεκτρονική υπεύθυνη δήλωση, που συντάχθηκε σύμφωνα με τα ανωτέρω, συνιστά έγγραφο βέβαιης χρονολογίας, τόσο στην ηλεκτρονική όσο και στην έντυπη μορφή της.

Ο χρήστης μπορεί να αποστείλει προς το φορέα – λήπτη με ηλεκτρονικό μήνυμα (email) ή με γραπτό μήνυμα (sms) τον υπερσύνδεσμο που παραπέμπει στη συνταχθείσα Υπεύθυνη Δήλωση μαζί με το μοναδικό αναγνωριστικό αριθμό επαλήθευσης. Ο χρήστης δύναται, επίσης, να ενημερώσει τηλεφωνικά το φορέα – λήπτη της Υπεύθυνης Δήλωσης **για τον ως άνω μοναδικό αναγνωριστικό αριθμό επαλήθευσης ή τέλος σε εξαιρετικές περιπτώσεις αδυναμίας εκτέλεσης των ανωτέρω τρόπων αποστολής/γνωστοποίησης** να εκτυπώσει και να προσκομίσει την εν λόγω Δήλωση.

**Τονίζεται ότι δεν απαιτείται σε καμία περίπτωση επικύρωση της εκτυπωμένης υπεύθυνης δήλωσης ούτε βεβαίωση του γνήσιου της υπογραφής του χρήστη, καθώς η ανωτέρω περιγραφείσα αυθεντικοποίησή του που έλαβε χώρα πριν την σύνταξη αυτής, ισοδυναμεί, δυνάμει του άρθρου εικοστού εβδόμου της από 20.03.2020 ΠΝΠ (Α’ 68), με τη βεβαίωση γνησίου υπογραφής, όπως η τελευταία ορίζεται στο άρθρο 11 του ν. 2690/1999 (Α΄ 45).**

Ο φορέας – λήπτης έχει τη δυνατότητα να αποκτήσει εικόνα και να επαληθεύσει το περιεχόμενο της Υπεύθυνης Δήλωσης είτε μέσω του σχετικού υπερσυνδέσμου, ο οποίος θα έχει αποσταλεί από το χρήστη με email ή sms είτε **μέσω της υπηρεσίας επαλήθευσης της ΕΨΠ (**[**www.gov.gr**](http://www.gov.gr) **)**.

**Έκδοση Ηλεκτρονικής Εξουσιοδότησης (e-Exousiodotisi).**

Η σύνταξη της ηλεκτρονικής Εξουσιοδότησης γίνεται κατ’ αναλογία με τη σύνταξη της Υπεύθυνης Δήλωσης, δηλαδή κατόπιν αυθεντικοποίησης του χρήστη και επιλογής μεταξύ προσυμπληρωμένου προτύπου ή ελεύθερου κειμένου ([**www.gov.gr**](http://www.gov.gr)).

Τα στοιχεία της Εξουσιοδότησης, δηλαδή ο μοναδικός αριθμός επαλήθευσης, η ψηφιακή υπογραφή ΥΨηδ και ο υπερσύνδεσμος, ο οποίος παραπέμπει σε αυτή είναι, κατ’ αναλογία, αυτά τα οποία τίθενται και στην περίπτωση της ηλεκτρονικής Υπεύθυνης Δήλωσης. Ως εκ τούτου οι επιλογές αποστολής/γνωστοποίησης της ηλεκτρονική Εξουσιοδότησης προς το φορέα λήπτη, είναι όμοιες με αυτές της ηλεκτρονικής Υπεύθυνης Δήλωσης.

Ομοίως, η διαδικασία επαλήθευσης και εγκυρότητας της ηλεκτρονικής Εξουσιοδότησης από τους φορείς – λήπτες αυτής είναι όμοια με τη διαδικασία που ακολουθείται στην περίπτωση της Υπεύθυνης Δήλωσης.